代書寄尹十一兄楊十六王三
作者：歐陽修
朝代：宋

paragraphs: 竝轡登北原，分首昭陵道。
秋風吹行衣，落日下霜草。
昔日憩鞏縣，信馬行苦早。
行行過任村，遂歷黄河隩。
登高望河流，洶洶若怒鬧。
予生平居南，但聞河浩渺。
停鞍暫遊目，茫洋肆驚眺。
並河行數曲，山坡亦縈繞。
甖子與山口，呀險乃天竈。
秤鈎真如鈎，上下欲顛倒。
虎牢吏當關，譏問名已告。
滎陽夜聞雨，故人留我笑。
明朝已高塵，輤車引旌纛。
傳云送主喪，窀穸詣墳兆。
後乘皆輜軿，輪轂相輝照。
辟易未及避，廬兒已呵噭。
午出鄭東門，下馬僕射廟。
中牟去鄭遠，記里十餘堠。
抵牟日已暮，僕馬困米槀。
漸望閶闔門，崛若中天表。
趨門爭道入，羈鞅不及掉。
浪墥遊九衢，風埃嘆何浩。
京師天下聚，奔走紛擾擾。
但聞街鼓喧，忽忽夜復曉。
追懷洛中俊，已動思歸操。
爲別未期月，音塵一何杳。
因書寫行役，聊以爲君導。